Eskom ontken hy gaan krag in Soweto afsitEskom se hoofkantoor. (Foto: Google Maps) Eskom sê hy is bewus van bewerings oor die bestaan van ŉ lys met gebiede in Soweto waarvan die krag kwansuis afgeskakel gaan word. Amanda Qithi, Eskom se woordvoerder in Gauteng, sê daar bestaan glad nie so ŉ lys nie. Die kragvoorsiener het ook ŉ beroep op mense gedoen om nie verkeerde inligting te versprei en inwoners van Soweto só te mislei nie. “Eskom doen wel stelsel- en netwerkoudits van sy infrastruktuur en om wydverspreide skade en lang onderbrekings te verhoed en die lewe van onskuldige mense in alle dele van Gauteng te beskerm. Dit is ŉ standaardproses by Eskom,” sê Qithi. Eskom het net in Gauteng die afgelope jaar miljarde rande in inkomste verloor. In ŉ poging om sy infrastruktuur te beskerm, het die onderneming begin met die inwerkingstelling van verskeie planne om die situasie om te keer. Dit sluit in die omskakeling van kliënte na voorafbetaalde kragmeters, verskerpte oudits en die opvoed van verbruikers oor die belang daarvan om vir hul krag te betaal. Armer huishoudings wat aan bepaalde kriteria voldoen, kwalifiseer reeds vir gratis basiese elektrisiteit. “Die groot toename en omvang van misdadigheid soos die steel van krag, diefstal en die beskadiging van toerusting, onbetaalde rekeninge en die koop van elektrisiteit by sogenaamde spookverkopers, noodsaak Eskom om diegene wat onwettige verbindings het van die stelsel te ontkoppel en ŉ boete vir heraansluiting te hef,” sê Qithi. Talle verbruikers is al van dié boetes opgelê en het dit betaal sodat hul krag heraangesluit kan word. “Dit is belangrik dat Eskom sy sake doeltreffend bestuur en geldelike verliese weens onwettige bedrywighede bekamp. Dit is baie duur en onvolhoubaar.”